Tmolos

Tmolos, , oli kreikkalaisessa mytologiassa Lyydian kuningas, jonka puoliso Omfale peri valtaistuimen miehensä kuoleman jälkeen.Apollodoros: Bibliotheke ('Kirjasto') 2.6.3 (engl. käännös)

Tmolos-vuori, jonka juurella Lyydian muinainen pääkaupunki Sardis sijaitsi, on saanut nimensä tämän myyttisen hallitsijan mukaan. Ovidius kertoo Tmoloksen – mahdollisesti kuninkaan itsensä – olleen myös tämän vuoren henkilöitymä ja sen jumala. Tmolos toimi tuomarina Panin ja Apollonin soittokilpailussa ja ratkaisi sen jälkimmäisen hyväksi. Ainoastaan kuningas Midas oli tuomion oikeellisuudesta toista mieltä, jolloin Apollon rankaisi häntä muuttamalla hänen korvansa aasin korviksi.Ovidius: Muodonmuutoksia xi.146–193 (engl. käännös)Hyginus: Fabulae cxci (engl. käännös)

Plutarkhos kertoo Tmoloksen olleen Areen ja Theogonen poika, joka nähdessään Artemiin seuralaisiin kuuluneen nymfi Arrhippen rakastui tähän palavasti. Kun hän ei muuten saanut neitoa itselleen, hän päätti maata tämän väkisin. Arrhippe pakeni kuningasta Artemiin temppeliin, jossa Tmolos kaikesta huolimatta toteutti mielihalunsa. Teon seurauksena Arrhippe hirtti häpeästä itsensä, jolloin Artemis lähetti raivon härän, joka heitti kuninkaan sarvillaan kivikkoon kuolemaan. Tmoloksen poika Theoklymenos hautasi isänsä vuorelle ja nimesi vuoren isänsä mukaan.Plutarkhos: Moralia vol. 5 (engl. käännös)

 Lähteet 

Luokka:Lyydian kuninkaat